b"\n_START_ARTICLE_\nGiovanni di Bicci de' Medici\n_START_SECTION_\nPot do bogastva\n_START_PARAGRAPH_\nGiovanni je prevzel dru\xc5\xbeinsko delavnico za predelovanje volne (iz surove oblike v \xc5\xbelahtnej\xc5\xa1o), s \xc4\x8demer se je tedaj ukvarjal ve\xc4\x8dji del Firen\xc4\x8danov. Obseg dela se je zelo pove\xc4\x8dal, ko so Firence 1406 zavzele Piso s pristani\xc5\xa1\xc4\x8dem in so se jim odprle morske poti. Posli so spodbujali tudi ban\xc4\x8dni\xc5\xa1tvo._NEWLINE_Giovanni se je ban\xc4\x8dni\xc5\xa1tva u\xc4\x8dil pri oddaljenem bratrancu v Rimu. Kmalu je tudi sam (z doto \xc5\xbeene Piccarde Bueri) s partnerji odprl poslovalnico v Genovi in Rimu in si pridobil kooperante v mestu Brugge in Londonu._NEWLINE_Bolj kot posli z volno je Giovanniju pri razvoju ban\xc4\x8dni\xc5\xa1tva pomagalo poznanstvo z Baldassarre Cosso, sinom obubo\xc5\xbeane stare neapeljske dru\xc5\xbeine, ki je delal kariero v cerkvi. Giovanni ga je ob tem vzponu finan\xc4\x8dno podpiral in ko je Cossa 1410 res postal protipape\xc5\xbe Janez XXIII., je naredil Giovannija za bankirja rimske kurije. Cosso so 1414 na koncilu v Konstanci odstavili in novi pape\xc5\xbe Martin V. je za vatikanske bankirje izbral konkuren\xc4\x8dno rimsko dru\xc5\xbeino Spini. Ta je 1420 bankrotirala in Banca de' Medici je spet prevzela vatikansko ban\xc4\x8dni\xc5\xa1tvo. Postala je najve\xc4\x8dja banka in najdonosnej\xc5\xa1i posel v Evropi._NEWLINE_Giovanni je bil \xc4\x8dlan ceha predelovalcev volne Arte della Lana, ki je prevzel gradnjo stolnice Santa Maria del Fiore, in \xc4\x8dlan ceha bankirjev in menjalcev denarja Arte del Cambio, katerega ugled se je od 1252, ko je izdal firen\xc5\xa1ki zlatnik florint, stalno vzpenjal._NEWLINE_Giovanni se je zavedal, da Medi\xc4\x8dejci v Firencah nimajo tradicije in je zelo pazil, da ne bi prekri\xc5\xbeal poti kaki stari patricijski dru\xc5\xbeini, ki so v mestu imele glavno besedo. Ni se pona\xc5\xa1al z bogastvom, \xc5\xbeivel je skromno, v politiki je sodeloval toliko, kolikor je bilo potrebno, da se some\xc5\xa1\xc4\x8danom ni zameril. V letih 1402, 1408 in 1411 je bil eden od priorjev v signorii. 1421 je bil 2 meseca gonfaloniere (\xc5\xbeupan). Nekajkrat je bil \xc4\x8dlan razli\xc4\x8dnih delegacij. Bolj mu je bil pri srcu srednji in ni\xc5\xbeji sloj me\xc5\xa1\xc4\x8danov (minuto populo). Poznan je bil kot donator, s prispevki je sodeloval pri mestnih projektih Na ta na\xc4\x8din si je ustvaril naklonjenost me\xc5\xa1\xc4\x8danov, in je svojim naslednikom ustvaril temelje za politi\xc4\x8dni vzpon._NEWLINE_Givanni je imel 2 sina: Cosima in Lorenza, iz katerih izhajata starej\xc5\xa1a in mlaj\xc5\xa1a veja rodu Medi\xc4\x8dejcev. Kot za\xc4\x8detnika vej sta kasneje oba dobila vzdevek Starej\xc5\xa1i\n_START_SECTION_\nPredniki in nasledniki\n_START_PARAGRAPH_\nAverardo (imenovan Bicci) \xe2\x80\xa0 1363_NEWLINE_\xe2\x94\x82_NEWLINE_\xe2\x94\x9c\xe2\x94\x80 Francesco_NEWLINE_\xe2\x94\x82 \xe2\x94\x82_NEWLINE_\xe2\x94\x82 \xe2\x94\x94\xe2\x94\x80 Averardo *1373, \xe2\x80\xa01434_NEWLINE_\xe2\x94\x82 _NEWLINE_\xe2\x94\x82_NEWLINE_\xe2\x94\x94\xe2\x94\x80 Giovanni di Bicci  *1360, \xe2\x80\xa01429_NEWLINE_    \xe2\x94\x82_NEWLINE_    \xe2\x94\x9c\xe2\x94\x80 Cosimo Starej\xc5\xa1i  * 1389, \xe2\x80\xa0 1464 (za\xc4\x8detni starej\xc5\xa1e veje rodu Medi\xc4\x8dejcev)_NEWLINE_    \xe2\x94\x82_NEWLINE_    \xe2\x94\x94\xe2\x94\x80 Lorenzo Starej\xc5\xa1i  * 1394, \xe2\x80\xa0 1440 (za\xc4\x8detnik mlaj\xc5\xa1e veje rodu Medi\xc4\x8dejcev)"